KIRJALLINEN KYSYMYS E-1305/02

esittäjä(t): Miet Smet (PPE-DE) komissiolle

(7. toukokuuta 2002)

Aihe: Kolmansien henkilöiden yksityiskodeissa tekemää epävirallista palkallista kotitaloustyötä koskevan tutkimuksen laatiminen

Komission jäsen Diamantopoulou on antanut selkeän lupauksen 15. marraskuuta 2000 pidetyssä täysistunnossa, jossa käsiteltiin kysymyksen esittäjän valiokunta-aloitteista mietintöä epävirallisen talouden piirissä tehtävän kotitaloustyön sääntelystä: Euroopan komissio tekee lisää tutkimuksia ja laatii tilastoja sellaisen palkallisen kotitaloustyön sääntelystä, jota tehdään tällä hetkellä laittomasti.

Kysymyksen esittäjä haluaa muistuttaa, että 30. marraskuuta 2000 annetussa Euroopan parlamentin päätöslauselmassa kehotettiin direktiivejä ja muuta lainsäädäntöä laadittaessa ottamaan aiheellisella tavalla huomioon kotitaloustyötä tekevien henkilöiden erityiset työolosuhteet, kuten heidän eristyneisyytensä ja muista poikkeavan työnantajasuhteensa. On tutkittava myös kotitaloustyötä tekevien siirtolaisten tilannetta ja tehtävä ehdotuksia siitä, kuinka he voisivat oleskella EU:ssa ihmisarvoisella tavalla.

Kysymyksen esittäjä haluaa myös muistuttaa, että Euroopan parlamentti toivoo, että työllisyyden suuntaviivoissa ehdotetaan toimenpiteitä, jotka johtavat palkallisen kotitaloustyön tunnustamiseen omana työalanaan. Tähän sisältyy työntekijöiden sosiaalilainsäädännön kehittäminen, kysynnän

ja tarjonnan sääntely alalla, koulutusmahdollisuuksien luominen ja kustannusten jakaminen julkisen sektorin kanssa. Jotta nämä asiat voitaisiin sisällyttää suuntaviivoihin, Euroopan komission on tehtävä perustava tutkimus selkeine toimintaehdotuksineen.

Voisiko komissio ilmoittaa, milloin näiden tutkimusten laatiminen on aloitettu ja mitä ne koskevat? Onko tutkimuksista jo julkaistu tuloksia? Käsitelläänkö niissä myös mahdollisuutta siirtyä laittomasta lailliseen talouteen, mikä lujittaa pimeän työn vastaisia toimia? Onko myös eri jäsenvaltioissa tehty tutkimuksia? Tiivistetysti, missä vaiheessa on Euroopan parlamentille tehdyn lupauksen toteuttaminen?

Anna Diamantopouloun komission puolesta antama vastaus

(9. heinäkuuta 2002)

Komissio on tietoinen pimeästä työstä, jota tapahtuu myös kotitaloustyön alalla. Komissio teetti tästä aiheesta vastikään kattavan tutkimuksen. Tutkimuksen päätelmät esitettiin 26. helmikuuta 2002 pidetyssä seminaarissa, johon myös arvoisa parlamentin jäsen osallistui. Päätelmien mukaan pimeän työn torjumiseksi tarvitaan sekä ennaltaehkäiseviä toimia että seuraamuksia. Tällaista politiikkayhdistelmää pidetään pimeän työn torjumisen kannalta kaikkein parhaimpana lähestymistapana ja tehokkaimpana poliittisena ratkaisuna. Asiaa koskevassa 28. helmikuuta 2002 annetussa lehdistötiedotteessa(1) todettiin hyvin selvästi, että jäsenvaltioiden on ponnisteltava voimakkaammin pimeän työn laajuuden määrittelemiseksi sekä sen vähentämiseksi ja muuntamiseksi lailliseksi työllisyydeksi. Tämä on ratkaisevan tärkeää, koska pimeän työn torjuminen liittyy suoraan Lissabonin huippukokouksessa vahvistettuun tavoitteeseen saavuttaa täystyöllisyys terveissä makrotalouden puitteissa vuoteen 2010 mennessä. Harmaata taloutta on tutkittava tarkemmin, jotta voidaan torjua pimeää työtä ja siten luoda olosuhteet laadukkaampien työpaikkojen syntymiselle ja terveemmälle yritysten väliselle kilpailulle.

Kotiapulaisiin sovelletaan työehtodirektiivejä, sikäli kun sen jäsenvaltion työlainsäädäntö, jossa he työskentelevät, ylipäätään antaa heille jonkinlaisen suojan.

Komissio katsoo, että nämä aiheet sisältyvät erityisesti suuntaviivoihin 9 (joka käsittelee pimeää työtä yritystoiminnan yhteydessä) ja 10 (joka käsittelee koko palvelusektoria). Alunperin neuvosto ja työllisyyskomitea vastustivat voimakkaasti vuoden 2002 suuntaviivojen muuttamista, koska kyse oli viimeisimmistä ennen Euroopan työllisyysstrategian viiden ensimmäisen toteutusvuoden tarkistamista toteutettavista suuntaviivoista. Neuvosto kuitenkin vahvisti vuoden 2002 työllisyyspolitiikan suuntaviivoihin sisältyvää suuntaviivaa 9 lisäämällä siihen pimeän työn torjunnan asiaa koskevan muutetun komission ehdotuksen ja parlamentin lausunnon pohjalta. (Aikaisemmin suuntaviivassa 9 viitattiin ainoastaan pimeän työn ennaltaehkäisemiseen.)

Kansallisissa toimintasuunnitelmissa tosin kommentoidaan eri toimia, mutta toimintasuunnitelmat eivät sisällä määrällistä tietoa pimeästä työstä yleensä tai kotiavun alalla. Jäsenvaltiot ovat myös käynnissä olevan Euroopan työllisyysstrategian vaikutusten arvioinnin yhteydessä antaneet vain vähän tietoja vero- ja etuusjärjestelmiensä uudistuksista tai muista pimeän työn torjumiseen liittyvistä toimista, palvelusektorin vähiten kehittyneistä osista ja kotitaloustyöstä. Tästä syystä nämä alat ovat myös jatkossa työllisyyspolitiikan suuntaviivojen ja seurantaprosessin ensisijaisia kohteita.

Eri toimien määrälliset tulokset ovat vielä ilmoittamatta, ja komission on vielä tutkittava tätä aihetta perusteellisesti. Lisäksi kestää vielä jonkin aikaa, ennen kuin kyseinen ohjelma on käyttövalmis. Ohjelmasta myönnetään kuitenkin määrärahoja juuri tämänkaltaiseen taustatyöhön, joka on tarpeen Euroopan työllisyysstrategian täytäntöön panemiseksi. Komissio aikoo käyttää tälle ohjelmalle varattuja määrärahoja harmaata taloutta koskevan yksityiskohtaisen tutkimuksen tekemiseen. Tutkimus on tarkoitus aloittaa heti, kun tarvittavat määrärahat ovat saatavilla todennäköisesti vuonna 2003. Tutkimuksessa tarkastellaan perusteellisesti muun muassa kotitaloustyötä. Hyvät toimintatavat, siirtolaisuus ja sukupuolten välinen tasa-arvo ovat tutkimuksen tärkeimmät alat. Tutkimus keskittyy erityisesti tuottavuuden ja työn laadun parantamiseen, minkä yhteydessä otetaan huomioon palkkaus ja henkilöresurssit. Tutkimuksen on määrä tuottaa riittävästi tietoa kotitaloustyöstä, jotta jäsenvaltiot voivat tarvittaessa kohdistaa huomionsa ongelmiin, joiden ratkaisemiseksi on tarpeen ryhtyä asianmukaisiin toimiin.

(1) IP/02/339.